প্রথম সকাল ডেস্ক: সাবেক পানি সম্পদ মন্ত্রী ও জাতীয় সংসদের সাবেক ডেপুটি স্পিকার এবং বিএনপি কেন্দ্রীয় কমিটির ভাইস-চেয়ারম্যান ইঞ্জিনিয়ার এল কে সিদ্দিকী ফুসফুসে রোগাক্রান্ত হয়ে ইন্তেকাল করেছেন (ইন্নালিল্লাহি…রাজিউন)।শুক্রবার বেলা ১১টার দিকে সিঙ্গাপুর মাউন্ট এলিজাবেথ হাসপাতালে চিকিৎসাধীন অবস্থায় তিনি শেষ নিঃশ্বাস ত্যাগ করেন। মৃত্যুকালে তার বয়স হয়েছিল ৮৩ বছর। এলকে সিদ্দিকী দীর্ঘদিন ধরে ফুসফুস সংক্রান্ত রোগে ভুগছিলেন। চট্টগ্রামের সীতাকুন্ড আসন থেকে তিনি পরপর দুইবার সংসদ সদস্য নির্বাচিত হন। চট্টগ্রাম উত্তর জেলা বিএনপির আহ্বায়ক আসলাম চৌধুরী বলেন, গত ২৮ জুলাই রাতে নিজ বাসভবনে অসুস্থবোধ করলে তাকে ঢাকা ইউনাইটেড হাসপাতালে ভর্তি করা হয়। শারীরিক অবস্থা অবনতি হওয়ায় গত বুধবার রাতে তাকে সিঙ্গাপুর নিয়ে যাওয়া হয়। সেখানে চিকিৎসাধীন অবস্থায় শুক্রবার বেলা ১১টার দিকে তাকে চিকিৎসকরা মৃত ঘোষণা করেন। কানাডা এবং জাপান থেকে সাবেক এ মন্ত্রীর ছেলে-মেয়ে সিঙ্গাপুর যাচ্ছেন জানিয়ে তিনি বলেন, রাতেই লাশ দেশে আনা হবে।